মঙ্গোলিয়া মধ্য ও পূর্ব এশিয়ার স্থলবেষ্টিত একটি রাষ্ট্র। এর রাজধানী উলানবাটোর। মঙ্গোলিয়ার উত্তরে রাশিয়া এবং দক্ষিণ, পূর্ব ও পশ্চিমে গণচীন অবস্থিত। দেশটির মোট জনসংখ্যার ৩৮ শতাংশই বাস করে রাজধানীতে। এখানকার রাজনৈতিক ব্যবস্থা সংসদীয় গণতন্ত্রের মাধ্যমে পরিচালিত। দেশটির বেশিরভাগ লোক বৌদ্ধ ধর্মাবলম্বী এবং এদের অনেকেই যাযাবর। তবে সাম্প্রতিককালে নানা ঘটনার পরিপ্রেক্ষিতে এ  অবস্থার অনেকটাই পরিবর্তন ঘটছে। দেশটিতে মুসলমান ধর্মাবলম্বীর সংখ্যা মাত্র ৬ শতাংশ। দেশটির ইতিহাস ও ঐতিহ্য বহু পুরনো। যিশুখ্রিস্টের জন্মের কমপক্ষে ২ হাজার বছর আগেই এখানে মানুষ বসবাস শুরু করে। মঙ্গোলিয়ার সব কিছু রাজধানী উলানবাটোর কেন্দ্রিক। ১৩১ ফুট উঁচু সম্রাট চেঙ্গিস খানের স্ট্যাচুটি উলানবাটোরেই অবস্থিত। ঘোড়ার ওপর সওয়ার এত বড় স্ট্যাচু পৃথিবীর আর কোথাও নেই। মঙ্গোলিয়ার আয়তন ৬০৩,৯০৯ বর্গমাইল বা ১,৫৬৪,১১৫.৭৫ বর্গকিলোমিটার। ২০১০ সালের আদমশুমারি অনুযায়ী জনসংখ্যা ২৭ লাখ ৫৪ হাজার ৬৮৫। প্রতি বর্গকিলোমিটারে জনসংখ্যার  ঘনত্ব ১.৭৬। দেশটির সরকারি ভাষা মঙ্গোলিয়ান হলেও অধিকাংশ গ্রন্থই রচিত হয়েছে মঙ্গোলিয়ান সিরিলিক ভাষায়। তবে দেশটির অনেক জনগণই কাজাক, তুভান, উজবেক এবং রুশ ভাষায় কথা বলে থাকে। মঙ্গোলিয়ার অর্থনৈতিক আয়ের প্রধান উৎস খনিজ পদার্থ, গৃহপালিত পশু এবং প্রাণিসম্পদ, টেক্সটাইল এবং তামাজাত পণ্য। ২০১০ সালের হিসাব অনুযায়ী জিডিপির পরিমাণ ছিল ১১.০১৮ বিলিয়ন মার্কিন ডলার। আর মাথাপিছু গড় আয়ের পরিমাণ ছিল ৪,০০৬ মার্কিন ডলার। দেশটির মুদ্রার নাম তুগরিক। আন্তর্জাতিক টেলিফোন কোড ৯৭৬।